El conseller d'Empresa i Coneixement, Ramon Tremosa, ha expressat avui als rectors i les rectors de les 12 universitats catalanes el compromís del Govern amb el sistema universitari català per desplegar el nou curs 2020-2021, marcat pels efectes de la pandèmia, així com per a impulsar tots els reptes de futur que permetin a les universitats catalanes continuant erigint-se com a referents de l'educació superior en els àmbits de la docència, la recerca i la transferència de coneixement.
"Aquest Govern és completament conscient de la importància de l'educació universitària i la recerca per l'avenç del nostre país, especialment en uns moments decisius com els que vivim per superar la crisi provocada per la pandèmia", ha dit el conseller que ha recordat la seva vinculació i el seu coneixement de l'àmbit com a professor universitari.
Durant la primera presa de contacte del nou titular del departament amb els 12 rectors de les universitats catalanes, s'ha tractat la millora de finançament de les universitats així com les compensacions per fer front a les despeses derivades de la COVID-19.
En aquest sentit, Tremosa ha recordat que els pressupostos d'enguany inclouen una millora de finançament per a les universitats per fer front al dèficit estructural i reprendre el Pla d'Inversions Universitàries (PIU), així com per fer efectiva la rebaixa del 30% dels preus públics de graus i màsters oficials a partir d'aquest curs.
Tremosa ha reconegut que cal anar molt més enllà i ha destacat que ja s'estan realitzant les passes en aquest sentit amb l'aprovació del Pacte Nacional per a la Societat del Coneixement (PN ) i dels programes de la CORECO (Comissió per a la reactivació econòmica i protecció social).
En una primera fase, fixada en el quinquenni 2020-2024, el PN té com a objectiu d'assolir una despesa global total en R+D+I del 2,12% del PIB català, amb un increment de la despesa pública que passi del 0,58% al 0,75% i amb un augment de la despesa privada del 0,94% actual a l'1,37% del PIB, el que ens permetrà igualar-nos a la mitjana actual de la Unió Europea.
Aquesta despesa, expressada en termes de PIB, es preveu al 2024, i produïda la recuperació en el PIB un cop superada la pandèmia, s'assoliran els objectius previstos i que, per tant, a mig termini, ens equipararan als nivells de la UE.
D'altra banda, es preveu que les universitats catalanes es puguin beneficiar de la seva participació en els programes CORECO d'àmbit d'educació superior, recerca i desenvolupament.
Quant al finançament provinent del fons COVID-19, el conseller ha explicat als rectors que s'està acabant de definir amb Economia la dotació concreta per a universitats que es farà efectiva dins de l'anualitat actual.
En el decurs de la reunió, el conseller ha volgut posar en valor la tasca realitzada durant aquests últims mesos pel sistema universitari català en el marc del Consell Interuniversitari de Catalunya (CIC).
En referència a aquest curs universitari 2020-2021, Tremosa ha destacat el treball realitzat per la secretaria d'Universitats i Recerca, les 12 universitats catalanes i l'Agència per a la Qualitat del Sistema Universitari de Catalunya (AQU) per garantir el rigor i la qualitat d'un curs que es desplega amb un model híbrid de docència presencial i virtual.
El conseller ha subratllat "la capacitat i l'experiència que té el sistema universitari català per consensuar directrius comunes" que ha permès disposar des de finals de juny d'un document marc sobre les mesures acadèmiques a prendre durant aquest període d'excepcionalitat "per garantir la qualitat dels ensenyaments i mantenir l'equitat del propi sistema universitari, així com la previsió dels diferents escenaris que poden donar-se a curt i mig termini".
En la reunió, en la qual també ha participat el secretari de Salut Pública, Josep Maria Argimon, s'ha tractat l'ampliació del Pla Sectorial d'Universitats per incorporar les noves resolucions aprovades com ara l'ús obligatori de la mascareta en les aules, així com les indicacions de traçabilitat de casos potencials i un annex sobre el procediment a seguir en cas de rebrot i noves fases de desescalada.
Aquest curs 2020-2021 es desplega amb un model híbrid de docència presencial i virtual que segueix les directrius acordades, el passat mes de juny en el marc del CIC, per la Secretaria d'Universitats i Recerca, les 12 universitats catalanes i l'Agència per a la Qualitat del Sistema Universitari de Catalunya (AQU).
Les mesures acadèmiques per al curs 2020-2021 preveuen que, almenys, durant la primera meitat del curs es desenvolupi una presencialitat restringida i, en aquest sentit, s'ha acordat definir un model de docència mixta o híbrida que combini la presència a les aules amb entorns no presencials o virtuals.
Els canvis introduïts en les metodologies docents i en el sistema d'avaluació per cada una de les diferents universitats s'han realitzat d'acord amb línies determinades per AQU Catalunya, per assegurar-ne la qualitat.
Pel que fa a l'activitat presencial, i a l'igual que amb la metodologia docent, cada universitat ha desenvolupat el seu propi pla de contingència a partir de les mesures comunes recollides en el Pla sectorial d'universitats aprovat pel PROCICAT.
Aquest Pla preveu mesures a nivell general (distància física, ús de mascareta, priorització de videoconferències per evitar desplaçaments); de material i equips de protecció; per als edificis, espais, instal·lacions i equipaments; protocols de neteja i desinfecció; de caràcter sanitari i de prevenció; específiques en aules i laboratoris; en espais d'ús compartit (sales d'estudi, biblioteques, sales d'acte, menjadors i similars); als serveis higiènics; i en altres serveis (bars, restaurants, instal·lacions esportives, aparcaments, etcètera).
Podeu ampliar la informació sobre l'inici del curs universitari 2020-2021 en aquest enllaç.